ပညာရှိအမျက် ပြင်မထွက်

ပညာရှိအမျက် ပြင်မထွက် သည် မြန်မာဆိုရိုးစကား ဖြစ်သည်။ “လူလိမ္မာအမျက် ပြင်မထွက်” ဟူ၍လည်း အဆိုရှိသည်။

အဓိပ္ပာယ်

“ပညာရှိအမျက် ပြင်မထွက်” ဆိုသည်မှာ ပညာဉာဏ်နှင့် ပြည့်စုံသောသူများသည် မိမိတို့၏ အမျက်ဒေါသကို အလွယ်တကူ အပြင်သို့ ထုတ်ဖော်ပြသလေ့မရှိဘဲ ထိန်းချုပ်နိုင်စွမ်းရှိသည်ဟု ဆိုလိုသည်။ ဒေါသသည် မကောင်းသော အကျိုးဆက်များကိုသာ ဖြစ်ပေါ်စေတတ်ကြောင်းကို ပညာရှိသူများက နားလည်သဘောပေါက်သောကြောင့် ဒေါသကို ထိန်းချုပ်ခြင်းသည် ပညာရှိသူတို့၏ လက္ခဏာတစ်ရပ်ဖြစ်သည်။ ဤဆိုရိုးစကားသည် ဒေါသကို ထိန်းချုပ်ခြင်း၏ အရေးပါမှုကို သွန်သင်သည်။

ကိုးကားချက်များ

   “သူ့သမီးကို ငါနှင့်အဖက်မတန်ဘူးထင်လို့ မွေးသမိခင်ကို ပြောလိုက် ဆိုလိုက်တာ၊ ယခုတိုင် စိတ်နာပါသေးရဲ့။ ပညာရှိအမျက် ပြင်မထွက် ဆိုတာလို အသာကြိတ်နေရတာပဲ။” [၁၂၇၆] မြင့်၊ဒု။ ၁၁၃။
   “လူလိမ္မာအမျက် ပြင်မထွက် ဆိုသလို တစ်ဖက်ကို မုန်းတီးသည့် စိတ်ကို ဝမ်းထဲတွင်သာ မျိုသိပ်ကာ၊” [၁၃၁၂] ကိုတံငါ။ ၈၅။

ကိုးကား

Category:မြန်မာဆိုရိုးစကားများ